budget 2017
వేతన జీవికి ఊరట
న్యూఢిల్లీ, : పన్నుల ఎగవేతను కట్టడిచేయడం, నల్లధనం సమూలంగా నిర్మూలించే లక్ష్యంతోనే ప్రధాని మోడీ ఆధ్వర్యం లోని ఎన్‌డిఎ ప్రభుత్వం లెక్కకుమించిన వ్యూహాలను బడ్జెట్‌లో అనుసరిస్తోంది. ముందుగా నల్లధనం కట్టడికోసం మూడులక్షల రూపాయలకు మించిన లావాదేవీలన్నింటినీ ఖచ్చితంగా డిజిటల్‌ విధానంలో నిర్వహించాలని నిర్దేశించింది. అలాగే లెక్కలుతేలని నల్లధనస్వాములు, పన్నులు ఎగవేత దారుల స్థిరాస్తులు, బకాయి దారుల ఆస్తులను స్వాధీనంచేసుకునే అధికారాలను కూడా తెచ్చిం ది. పన్నులు ఎగవేస్తూ విదేశాలకు పరారవుతున్న వారి భరతం పట్టాలని కూడా నిర్ణయించింది. యధేచ్ఛగా పన్నులు ఎగవేయ డం, రుణాలు తీసుకుని ఎగవేతకు పాల్పడటం వంటి వాటిపై ఉక్కుపాదం మోపుతోంది. అదేతరుణంలో సామాన్య, మధ్య తరగతి ప్రజలు, వేతనజీవుల జోలికివెళ్లలేదు. ఇక రాజకీయ పార్టీలకు విరాళాలను నగదురూపంలో రెండువేలకు మాత్రమే పరిమితంచేసిన బడ్జెట్‌ మించిన మొత్తాలను చెక్కులు, లేదా డిజిటల్‌ విధానంలో పంపించాలని సూచించింది. అలాగే ఆర్‌బిఐ చట్టానికి సవరణలు తెచ్చి ఎన్నికల బాండ్లను జారీకి మార్గం సుగమనం చేసింది. అంతేకాకుండా అన్ని రాజకీయ పార్టీలు నిర్దిష్టమైన వ్యవధిలోపు పన్నులు రిటర్నులు దాఖలుచేయాలని సూచించింది.
ఇక కార్పొరేట్‌ టాక్స్‌పరంగా కనీస ప్రత్యామ్నాయ పన్ను(మ్యాట్‌)పె ౖనిలిపివేత ఉత్తర్వులు అమలుచేసినా మినహా యింపు వ్యవధిని మాత్రం కొంత ముందుకు జరిపింది. పది నుంచి 15 ఏళ్లకు పొడిగించింది. కార్పొరేట్‌లకు పన్ను రేటును కూడా కొంత సులభతరం చేసింది. 50 కోట్ల వార్షిక ఆదాయం లో ఉన్నవారికి సాలీనాపన్ను 25శాతంగా నిర్దేశించింది. ఇప్పటి వరకూ వీరికి 30శాతంగా ఉంది. వ్యక్తిగత ఆదాయపన్నుపరంగా 2.5 లక్షల నుంచి ఐదులక్షల వరకూ ఆదాయపరిమితి ఉన్నవారికి ప్రస్తుతం ఉన్న పన్నురేటు పదిశాతం నుంచి ఐదుశాతానికి కుదిం చింది.
మూడులక్షల ఆదాయపన్నులు ఉన్నవారికి అన్ని రిబేట్లు పోను అవసరమైతే జీరోశాతం పన్నును కూడా వర్తింపచేస్తామని వెల్లడించారు. ఇతర అన్ని కేటగిరీలు కూడా ఏకీకృత ప్రయోజనం గా రూ.12,500వరకూ పొందుతారు. ఇక 50లక్షల ఆదాయం ఉన్న వారికి సర్‌ఛార్జీని పదిశాతం మినహాయించింది. ప్రస్తుతం ఈసర్‌ఛార్జి కోటిరూపాయల ఆదాయవనరులున్నవారికే వర్తింప చేసింది. ఇక కోటిరూపాయలు పైబడిన వారికి అదనంగా మరో ఐదుశాతం అంటే 15శాతం సర్‌ఛార్జి వసూలుచేస్తుంది. అంటే 30శాతానికి తోడు అదనంగా 15శాతంగా ఉంటుంది. దీర్ఘకాలిక మూలధన లబ్దిపై పన్ను పరిధిని మూడేళ్లనుంచి రెండేళ్లకు కుదిం చింది. ఇక సిగరెట్లు, ఇతర పొగాకు ఉత్పత్తులపై పన్నురేట్లు ఈ కొత్త బడ్జెట్‌లో పెంచేందుకే నిర్ణయించారు. సిగరెట్లు, పాన్‌ మసాలా, సిగార్లు, చేరూట్స్‌, బిడిలు, నమిలేపొగాకు ఉత్పత్తులు, ఎల్‌ఇడి ల్యాంప్‌, సంబంధిత విడిభాగాలపై పన్నులు పెరుగు తాయి. ఇక జీడిపప్పు, వేయించినవి, ఉప్పుతోకూడినవి, అల్యూ మినియమ్‌ ముడిభాగాలు, మిశ్రమాలు, పాలిమర్‌కోటింగ్‌ ఎంఎస్‌ టేపులు, ఆప్టికల్‌ ఫైబర్‌విభాగంలో వినియోగించే టేపులు, వెండి నాణేలు, ఇతర ఆభరణాలు, ముద్రించిన సర్క్యూట్‌బోర్డులు, మొబైల్‌ ఫోన్లలో వినియోగించే సామగ్రి వంటి వాటిపై పన్నులు పెరుగుతాయి.
ఇక రైల్వేటికెట్లు ఆన్‌లైన్‌లో బుక్‌చేస్తే సేవాఛార్జీలు రద్దు, గృహావసరాలకు వినియోగించే ఆర్‌ఒలపై కూడా ఛార్జీలు తగ్గుతాయి. ఎల్‌ఎన్‌జి, సౌరవిద్యుత్‌ గ్లాస్‌ సోలార్‌ ప్యానెళ్లు, ఇంధన ఆధారిత విద్యుత్‌ ఉత్పత్తి వ్యవస్థలు, పవన విద్యుత్‌ జనరేటర్లు, కూరగాయలు వాటినుంచి వెలికితీసే మిశ్రమాలు, తోళ్ల ఉత్పత్తులు, పాయింట్‌ఆఫ్‌ సేల్‌ మెషిన్లు, కార్డు ఫింగర్‌ ప్రింట్‌రీడర్లు, రక్షణరంగంలోని గ్రూప్‌బీమాసేవలు వంటివి పన్ను రహితంగా ఉంటాయి. నగదురహిత చెల్లింపులకోసం ప్రవేశపెట్టిన భీమ్‌యాప్‌ మరింత విరివిగా వినియోగించేందుకుగాను రెండు కొత్త స్కీంలు ప్రారంభించారు. వ్యాపారులకోసం క్యాష్‌బ్యాక్‌ విధా నం ప్రవేశపెట్టింది. మొబైల్‌ఫోన్లు లేనివారికి ఆధార్‌పేమెంట్‌ విధానం ప్రవేశపెట్టింది. గ్రామీణ, ఒకమోస్తరు పట్టణాల్లో వీటిని విరివిగా వినియోగించాలని నిర్ణ యించింది. అంతేకాకుండా ప్రభుత్వం ఆర్థిక చేకూర్పునిధిని కూడా మరింత విస్తరించాలని బడ్జె ట్‌లో నిర్ణయించారు. ఇక ఆర్థికరంగపరంగా విదేశీ పెట్టుబడుల ప్రోత్సాహక మండలిని రద్దుచేసారు. ప్రత్యేకించి నియమించిన ప్యానెల్‌ అధ్యయనంచేసి స్పాట్‌, డెరివేటివ్‌ మార్కెట్లకు కమోడిటీ మార్కె ట్లకు, సమీకృతప్రభుత్వరంగసంస్థలయిన చమురు రంగ భారీసంస్థలు, ప్రధానమంత్రి ముద్ర యోజన పరిధిని పెంచి ఎంఎస్‌ఎంఇ రంగానికి మరింత ఉత్తేజం ఇస్తూ రుణపరపతి కేటాయింపులుగా ఈసారి 2.44లక్షల కోట్లు కేటాయించడం మంచి పరిణామమే. మొత్తంగాచూస్తే యువతసేవలను మరింతగా వినియోగించుకోవాలని నిర్ణయించింది.
పెట్టుబడులు, వినియోగరంగంతో పాటు హెల్త్‌కేర్‌, విద్యరంగాలపై ఎక్కువ దృష్టి పెట్టింది. యుజిసి సంస్కరణలు తీసుకురావాలని, సెకండరీ విద్యకు మరింతగా నిధులు, కళాశాలవిద్యల్లో ర్యాంకింగ్‌ ఆధారంగా వాటికి స్వయం ప్రతిపత్తిని అందించాలని నిర్ణయించాయి. ఇందుకోసం ప్రతిభా నైపుణ్యాలకు తర్ఫీదునిచ్చేందుకు నాలుగువేల కోట్లు కేటాయించింది.